Diari Oficial de la Generalitat Valenciana


Sumari del DOGV 5698, del 07-02-2008 (2008/1495)

DECRET 22/2007, de 20 de desembre, del president de la Generalitat, pel qual es concedix el Premi Julio González de la Generalitat corresponent a l'any 2007 a Miquel Navarro.
------------------------------------------------------------------------------------------------------------------------------------------------------------------------------

### Dades del document

Número de DOGV
:   5698

Data del DOGV
:   07-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1495


Data del document
:   20-12-2007

Organisme emissor
:   Presidència de la Generalitat

Tipus de document
:   Decret

Descriptors 

:   * premi cultural
    * distinció honorífica
    * belles arts

DECRET 22/2007, de 20 de desembre, del president de la Generalitat, pel qual es concedix el Premi Julio González de la Generalitat corresponent a l'any 2007 a Miquel Navarro. [2008/1495]  
El Decret 166/2000, de 31 d'octubre, del Govern Valencià, va instituir el Premi Julio González de la Generalitat Valenciana per a distingir les persones físiques que, pels seus mèrits, hagen contribuït a destacar la creació artística en l'àmbit internacional. Segons el que disposa el decret, el premi es concedirà anualment per mitjà de decret del president de la Generalitat, a proposta conjunta del president de l'Institut Valencià d'Art Modern i del seu director gerent.  
En l'edició corresponent a l'any 2007 s'ha estimat convenient proposar l'atorgament de la distinció a l'artista Miquel Navarro, en reconeixement a la seua tasca en el camp de les arts plàstiques i la seua aportació a l'art modern.  
Miquel Navarro naix a Mislata (València) el 1945. Estudia a l'Escola de Belles Arts de Sant Carles de València i comença a pintar cap a l'any 1964; realitza pintures i dibuixos sobre paper, mentres que el 1968 executa relleus amb goma i plàstic. El 1972 es decidix per l'escultura. Este mateix any inaugura la seua primera exposició individual a la Galería Tassilli d'Oviedo. En les obres d'estos anys utilitza material refractari i arena que modela en forma de ximeneres. El 1974 du a terme la seua primera «ciutat» que exposa al Col·legi d'Arquitectes de València i a la Galería Buades (Madrid). El 1980 exposa al Guggenheim de Nova York i a principis d'esta dècada dissenya les escenografies de Vente a Sinapia i Absalón, així com escultures a l'aire lliure. Actualment té escultures públiques en nombroses ciutats com València, Castelló, Madrid, Brussel·les, Barcelona o Bilbao, entre altres. El 1986 rep el Premio Nacional de Artes Plásticas. El 1990 exhibix a l'IVAM Les ciutats i al Palacio de Cristal de Madrid la seua instal·lació Minerva paranoica, pertanyent a la col·lecció de l'IVAM. Durant els anys noranta Miquel Navarro manté la seua investigació al voltant de les ciutats. Al llarg de 1998 i 1999 es presenta una exposició itinerant titulada El mundo de Miquel als Estats Units i Sud-amèrica.  
Actualment és un dels artistes espanyols amb més prestigi internacional. Nombroses col·leccions públiques i privades posseïxen obra de l'artista valencià, com per exemple el Solomon R. Guggenheim Museum de Nova York, la Fundació Caixa de Pensions de Barcelona, la Col·lecció Argentaria (Madrid), la Col·lecció AENA (Madrid), la Col·lecció RENFE (Madrid), el Wilhelm Lehmbruck Museum de Duisburg (Alemanya), el Musée National d'Art Moderne Centre Georges Pompidou de París, entre altres.  
En virtut d'això, fent ús de les facultats previstes en el Decret 166/2000, de 31 d'octubre, del Govern valencià, i a proposta conjunta de la presidenta de l'Institut Valencià d'Art Modern, IVAM, i de la seua directora gerent,  
DISPOSE  
Article únic  
Concedir el Premi Julio González de la Generalitat en la seua edició 2007 a Miquel Navarro, en reconeixement i homenatge per la seua contribució a la creació artística a escala internacional.  
València, 20 de desembre de 2007  
El president de la Generalitat,  
FRANCISCO CAMPS ORTIZ